জল ঢুকে পড়েছে বাড়ির রান্নাঘরে। জলমগ্ন অবস্থাতেই রান্না করতে হচ্ছে বাসিন্দাদের। অন্য কোথাও নয়, শহরের এমনই ছবি দেখা গেল খোদ মেয়র শোভন চট্টোপাধ্যায়ের খাসতালুক বেহালায়! 
সোমবার সকাল থেকে দফায় দফায় বৃষ্টিতে পর্ণশ্রী, বেহালা থানার পিছনের অংশ, অরবিন্দপল্লি, ব্রাহ্মসমাজ রোড, উপেন ব্যানার্জি রোড-সহ বেহালার একাধিক এলাকা পুরোপুরি জলমগ্ন হয়ে পড়ে। জল নামাতে কলকাতা পুরসভাকে পাম্পও চালাতে হয়েছে। যদিও মেয়রের দাবি, ‘‘জল জমেছিল ঠিকই। কিন্তু তা দ্রুত নেমেও গিয়েছে।’’ এ ব্যাপারে মেয়র পারিষদ (নিকাশি) তারক সিংহ বরাবরই শহরের নিকাশি সংস্কারের কথা বলে থাকেন। কিন্তু তিনি যা-ই বলুন না কেন, বর্ষায় জমা জলের দুর্ভোগ থেকে শহর এখনও মুক্ত নয়। এদিনের বৃষ্টি ফের প্রমাণ করে দিয়েছে যে, ভারী বর্ষণ হলে শহরের জলমগ্ন হওয়াটাই ভবিতব্য। মেয়রের অবশ্য দাবি,‘‘শহরের কোথাও যাতে জল না জমে, তার জন্য পুরসভা প্রস্তুত।’’
পুরসভা সূত্রের খবর, এদিন জিঞ্জিরাবাজারে ৯৩, বেহালা ফ্লাইং ক্লাবে ৮৭.৬, মোমিনপুরে ৮১, বেলগাছিয়ায় ৩৭, দত্তবাগানে ৩২, মানিকতলায় ২৯ ও বীরপাড়ায় ২৬ মিলিমিটার বৃষ্টিপাত হয়েছে। বেহালা ও মোমিনপুরে জল নামাতে পাম্পও চালাতে হয় পুরসভাকে। তবে এদিনও শহরের দু’প্রান্তে বৃষ্টির দুই ছবি দেখা গিয়েছে। একপ্রান্তে যখন প্রায় ৯০ মিলিমিটার বৃষ্টি হয়েছে, অন্যপ্রান্তে তখন বৃষ্টিপাতের পরিমাণ মাত্র ২৯ মিলিমিটার! এর পিছনে ‘হিট আইল্যান্ড’ প্রভাবই দায়ী বলে জানাচ্ছেন                                      আবহবিদদের একাংশ।
এদিকে, এদিন সকাল থেকে বৃষ্টিতে সম্পূর্ণ বিপর্যস্ত হয়ে পড়ে হাওড়া শাখার ট্রেন চলাচল। এদিন সিগন্যালিং ব্যবস্থা পুরোপুরি অচল হয়ে পড়ে। সেই সঙ্গে ‘ইন্টারলকিং রুট রিলে’ ব্যবস্থাতেও গরমিল দেখা যায়। তার উপরে লিলুয়া ও হাওড়া কারশেডে জল জমে যায়। জলমগ্ন হয়ে পড়ে কমপক্ষে আরও ন’টি লাইন। যার জেরে মেন ও কর্ড লাইনের প্রতিটি ট্রেন অন্তত দেড়ঘণ্টা দেরিতে চলেছে বলে রেল সূত্রের খবর। স্বাভাবিকভাবেই চূড়ান্ত ভোগান্তিতে পড়েন অফিসমুখো যাত্রীরা। হাওড়ামুখী প্রতিটি ট্রেনেই ছিল বাদুড়ঝোলা ভিড়। বিপর্যয়ের রেশ সন্ধ্যা পর্যন্ত ছিল বলে জানা গিয়েছে। যদিও কোনও ট্রেন এদিন বাতিল হয়নি বলে জানিয়েছে রেল।
আলিপুর আবহাওয়া দফতর জানিয়েছে, মৌসুমি বায়ু সক্রিয় হওয়াতেই এদিনের এই বৃষ্টি। আজ, মঙ্গলবারও হাল্কা থেকে মাঝারি বৃষ্টির সম্ভাবনা রয়েছে কলকাতা-সহ দক্ষিণবঙ্গের বিভিন্ন জেলায়। এদিনের সর্বোচ্চ তাপমাত্রা ছিল ২৮.৬ ডিগ্রি সেলসিয়াস, স্বাভাবিকের থেকে যা তিন ডিগ্রি কম।